
ΚΣ ΣΥΛΛΟΓΟΥ ΔΕΠ ΠΑΝΕΠΙΣΤΗΜΙΟΥ ΑΙΓΑΙΟΥ
Το Πανεπιστήμιο Αιγαίου προ των πρυτανικών εκλογών
Στις 16 Μαΐου 2018 θα διεξαχθούν στο Πανεπιστήμιο Αιγαίου 
εκλογές για την ανάδειξη πρύτανη και αντιπρυτάνεων με βάσει το Νόμο 4485/2017.  
Οι εκλογές λαμβάνουν χώρα σε μια εποχή που ο πρόσφατα ψηφισμένος νόμος Γαβρόγλου από τη συγκυβέρνηση ΣΥΡΙΖΑ-ΑΝΕΛ «επικαιροποίησε» - στην ουσία έκανε πιο «λειτουργικό» - το νόμο Διαμαντοπούλου, συνεχίζοντας την πολιτική των προηγούμενων κυβερνήσεων ΝΔ-ΠΑΣΟΚ. Οι οδηγίες του ΟΟΣΑ και της ΕΕ συνεχίζουν να προωθούνται από την τωρινή κυβέρνηση και να υλοποιούνται με την ενεργή πλέον συμμετοχή αλλά και αποδοχή των διοικήσεων των πανεπιστημίων με πολύ γρήγορους ρυθμούς, ενώ τα Μνημόνια, που ψηφίζονται το ένα μετά το άλλο, επιταχύνουν τις διαδικασίες και ταυτόχρονα αποτελούν το μόνιμο άλλοθι για την επιβαλλόμενη νεοφιλελεύθερη πολιτική. 
Με βάση τις πάγιες διεκδικήσεις μας (βλ. https://forum.aegean.gr/viewtopic.php?f=13&t=22762) και ενόψει των πρυτανικών εκλογών, που θα αναδείξουν τη νέα διοίκηση του πανεπιστημίου, που θα κληθεί να εφαρμόσει νόμους αλλά και να προωθήσει ή όχι την κυβερνητική πολιτική για τα πανεπιστήμια θέτουμε κάποια ερωτήματα προς τις υποψήφιες και υποψήφιους πρυτάνεις και αντιπρυτάνεις:
· Η συνεχής υποχρηματοδότηση καθιστά τρομακτικά δύσκολη τη λειτουργία των πανεπιστημίων π.χ. ελλείψεις πρόσβασης σε περιοδικά, μη δυνατή χρηματοδότηση συνεδρίων, μη δυνατή χρηματική κάλυψη για επίσκεψη στο εξωτερικό κατά τη διάρκεια επιστημονικών αδειών κλπ. Ποιες είναι οι ενέργειες σας οι οποίες θα συμβάλλουν στην επίλυση των μεγάλων οικονομικών προβλημάτων του Πανεπιστημίου μας;

· Σχετικά με τα δίδακτρα από τα μεταπτυχιακά προγράμματα, τα προγράμματα ΔιαΒίου μάθησης και Εξ αποστάσεως διδασκαλίας, πολλοί ισχυρίζονται ότι αναγκαστήκαμε να τα επιβάλλουμε λόγω υποχρηματοδότησης. Ποια είναι η θέση αρχής που έχετε για το καθεστώς των διδάκτρων, των προγραμμάτων Εξ αποστάσεως διδασκαλίας σε ένα δημόσιο πανεπιστήμιο; Ποια είναι η γνώμη σας για τα Δια βίου ως συμπλήρωμα στο εισόδημα των ΔΕΠ; 

· Η κυβέρνηση προωθεί τελευταία συγχωνεύσεις πανεπιστημίων με ΤΕΙ και μετατροπή των ΤΕΙ σε πανεπιστήμια (βλέπε πανεπιστήμιο Δυτικής Αττικής, συγχώνευση ΕΚΠΑ με ΤΕΙ Χαλκίδας και Πανεπιστήμιο Ιωαννίνων με ΤΕΙ Ηπείρου). Ποια η γνώμη σας για την εν λόγω εξέλιξη; 

· Το Πανεπιστήμιο από ανώτατο ακαδημαϊκό ίδρυμα μετατρέπεται, σε ένα μέρος του τουλάχιστον, σε ένα είδος ΙΕΚ με τρίμηνα προγράμματα Εξ Αποστάσεως Διδασκαλίας και Δια Βίου Μάθησης, με τη δυνατότητα ίδρυσης διετών προγραμμάτων σπουδών για απόφοιτους ΕΠΑΛ. Θέλουμε την προγραμματική σας δέσμευση σας πάνω σε αυτά τα προγράμματα και εφόσον συμφωνείτε πως αυτά προάγουν την παραγωγή γνώσης σε ένα ακαδημαϊκό ανώτατο ίδρυμα και τι είδους ακαδημαϊκά, δεοντολογικά και επιστημονικά κριτήρια εφαρμόζονται για την δημιουργία τους;

· Η μόρφωση των νέων είναι δικαίωμα και η παιδεία δημόσιο αγαθό. Η επιβολή διδάκτρων στα μεταπτυχιακά παραβιάζει το δικαίωμα στη μόρφωση και επιβαρύνει οικονομικά ακόμη περισσότερο τις οικογένειες των φοιτητών και φοιτητριών μας. Ποια είναι η θέση σας πάνω σ΄αυτό και πως θα το αντιμετωπίσετε;

· Προκηρύξεις νέων μελών ΔΕΠ τα τελευταία χρόνια γίνονται με το σταγονόμετρο, την ίδια στιγμή που έχουν αρχίσει οι συνταξιοδοτήσεις μελών ΔΕΠ και δεν δίνονται παρά ελάχιστες συμβάσεις με βάση το ΠΔ407/80. Η κυβέρνηση ως απάντηση στις εμφανιζόμενες ελλείψεις επιτρέπει τη μετακίνηση διοικητικού προσωπικού με διδακτορικό σε θέσεις ΕΔΙΠ, τις μετακινήσεις καθηγητών από την Β΄βάθμια στο πανεπιστήμιο και συζητείται η λεκτοροποίηση των ΕΔΙΠ. Θέλουμε την άποψή σας για αυτήν την κατάσταση και ιδιαίτερα για την λεκτοροποίηση των ΕΔΙΠ που δεν έχει ακόμη ψηφιστεί.

· Τα προγράμματα ΕΣΠΑ του Υπουργείου Ανάπτυξης, τα γνωστά προγράμματα διδακτικής εμπειρίας, τα οποία γενικεύονται σύμφωνα με τις εξαγγελίες της κυβέρνησης, ελαστικοποιούν τις εργασιακές σχέσεις (γίνονται χειρότερες και από τις συμβάσεις με βάση το ΠΔ 407/80) και αναγκάζουν τους νέους επιστήμονες να πηγαίνουν από πανεπιστήμιο σε πανεπιστήμιο και από πόλη σε πόλη. Επιπλέον η αμοιβή τους θα είναι πλήρως εξαρτημένη από τον αριθμό των μαθημάτων που θα αναλάβουν, υποτιμώντας την πανεπιστημιακή διδασκαλία. Με τρία μαθήματα το χρόνο ολόκληρη αμοιβή, με 2 μαθήματα 2/3 της αμοιβής και 1 μάθημα 1/3 της αμοιβής. Ποια είναι η θέση σας για τις συγκεκριμένες συμβάσεις και για την αμοιβή με το “κομμάτι” που προωθεί η κυβέρνηση;

· Η εφαρμοζόμενη πολιτική προωθεί τις ευέλικτες σχέσεις εργασίας όχι μόνο στους διδάσκοντες, αλλά και στους διοικητικούς υπαλλήλους. Παράδειγμα αποτελεί η εισαγωγή εργολάβων στους τομείς καθαριότητας και φύλαξης με τις γνωστές απαράδεκτες συμβάσεις και κυρίως συνθήκες εργασίας. Τα πανεπιστήμια, όπως όλα τα ΝΠΔΔ, δεν είναι υποχρεωμένα πλέον να συνάπτουν συμβάσεις με εργολαβικές εταιρείες εφόσον ικανοποιούνται κάποιες συνθήκες. Στο πανεπιστήμιό μας είχε προχωρήσει η διαδικασία για την πρόσληψη εργαζόμενων με ατομικές συμβάσεις που όμως σταμάτησε. Από τον Φεβρουάριο '18 η διαδικασία ξεκίνησε εκ νέου και πρέπει να έχει ολοκληρωθεί στα τέλη Δεκεμβρίου 2018. Υπάρχει η δέσμευση από μεριάς σας ότι θα έχουν γίνει όλες οι απαραίτητες ενέργειες ώστε να έχει ολοκληρωθεί η διαδικασία στις 31 Δεκέμβρη 2018;

· [bookmark: __DdeLink__355_728278057]Για την υλοποίηση του σχεδίου συγχώνευσης πανεπιστημίων με ΤΕΙ, η κυβέρνηση συστήνει επιτροπές με κάποιους εκπροσώπους της διοίκησης των πανεπιστημίων και μελών ΔΕΠ, με τα Τμήματα να είναι εντελώς αμέτοχα (βλ. συνένωση Πανεπιστημίου Ιωαννίνων με ΤΕΙ Ηπείρου, όπου κατατέθηκε από επιτροπή ολοκληρωμένο σχέδιο νόμου για τη συνένωση, χωρίς να υπάρχουν αποφάσεις ΓΣ Τμημάτων ή και της Συγκλήτου, βλ. https://www.esos.gr/arthra/54746/166-diafonoyn-me-ti-syghoneysi-toy-tei-ipeiroy-me-panepistimio-ioanninon). Σε σχέση με αυτό το νέο φαινόμενο: θέλουμε τη  δέσμευση σας ότι θα εκπροσωπείτε τις αποφάσεις των Τμημάτων, των Σχολών και της Συγκλήτου και δεν θα λειτουργείτε πριν και ανεξάρτητα απ΄αυτές.

· Υλοποιήθηκε μετά από χρόνια ισχυρής αντίστασης, η διαδικασία για την πιστοποίηση των προγραμμάτων σπουδών από την ΑΔΙΠ, που καταργεί την ουσιαστική ακαδημαϊκή λειτουργία και ευθύνη στη διαμόρφωση των προγραμμάτων σπουδών. Η προσαρμογή των προγραμμάτων σπουδών σε αποσπασματικές και απαξιωτικές πρακτικές τυποποίησης, μετατρέπουν τελικά τη γνώση σε κατάκτηση δεξιοτήτων. Ποια είναι η άποψή σας πάνω στην πιστοποίηση των προγραμμάτων σπουδών; Επιπλέον ποια είναι η άποψή σας για τη σαλαμοποίηση των προγραμμάτων σπουδών ώστε να χωρέσουν σε κουτάκια αξιολόγησης;

· Ποια είναι η άποψή σας για την τελικά επιβαλλόμενη απόκτηση πιστοποιητικών παράλληλα με το πτυχίο, που στην ουσία υποβαθμίζουν το πτυχίο; Ειδικότερα θεωρείτε ότι οι απόφοιτοι των λεγόμενων καθηγητικών σχολών θα πρέπει να κατέχουν εκτός από το πτυχίο τους ένα επιπλέον πιστοποιητικό για να έχουν το δικαίωμα συμμετοχής στις εξετάσεις του ΑΣΕΠ; 

· Σε ποιες κινήσεις/ ενέργειες θα προβείτε ώστε να αυξηθεί ο αριθμός των φοιτητών και φοιτητριών που έχουν σίτιση και στέγαση αλλά και να βελτιωθεί η ποιότητα της στέγασης και της μετακίνησης τους, όπως επίσης να δημιουργηθούν χώροι άθλησης και κοινωνικών συναντήσεων σε κάθε νησί;

· [bookmark: __DdeLink__2908_728278057]Η κατανομή των κονδυλίων της Επιτροπής Ερευνών είναι σαφώς μη κανονική με αποτέλεσμα κάποια αντικείμενα και κάποιοι διδάσκοντες να μην έχουν καμία χρηματοδότηση. Ποιες πρωτοβουλίες προτίθεστε να αναλάβετε ούτως ώστε η Επιτροπή Ερευνών να λειτουργεί ως όργανο για την ανάπτυξη της έρευνας και όχι ως όργανο διαχείρισης της εμπορευματοποιημένης έρευνας και των πάσης φύσεως υπηρεσιών, αλλά και ανάθεσης έργων χωρίς επιστημονικά κριτήρια; 

· Με ποιους τρόπους θα υποστηρίξετε οικονομικά υποψήφιους διδάκτορες, για όσους δεν εργάζονται σε ερευνητικά προγράμματα; Πώς θα ενισχύσετε τα ερευνητικά εργαστήρια των Τμημάτων; Τι θα κάνετε για την ενίσχυση της Βιβλιοθήκης του Πανεπιστημίου Αιγαίου; (αγορές, συνδρομές, κ.λ.π.)

